ಸಕ್ಕರೆ ಕಾರ್ಖಾನೆ ಎದುರೇ ರೈತ ನೇಣಿಗೆ ಶರಣು!

ಬಾಗಲಕೋಟೆ: ಕಬ್ಬಿನ ಬಾಕಿ ಹಣ ನೀಡದಕ್ಕೆ ಬೇಸತ್ತು ಸಾಲಬಾಧೆ ತಾಳಲಾರದೇ ಮನನೊಂದು ರೈತನೋರ್ವ ಸಕ್ಕರೆ ಕಾರ್ಖಾನೆ ಎದುರಿಗೆ ನೇಣಿಗೆ ಶರಣಾಗಿರುವ ಘಟನೆ ಜಿಲ್ಲೆಯ ರಬಕವಿ-ಬನಹಟ್ಟಿ ತಾಲೂಕಿನ ತೇರದಾಳ ಗ್ರಾಮದಲ್ಲಿ ನಡೆದಿದೆ.

ಬೆಳಗಾವಿ ಜಿಲ್ಲೆಯ ಶೇಗುಣಸಿ ಗ್ರಾಮದ 42 ವರ್ಷದ ಹನುಮಂತ ಕಾಡಪ್ಪನವರ್ ಎಂಬವರೇ ಆತ್ಮಹತ್ಯೆಗೆ ಶರಣಾದ ರೈತ. ತೇರದಾಳ ಸಮೀಪದ ಸಾವರಿನ್ ಸಕ್ಕರೆ ಕಾರ್ಖಾನೆಗೆ 200 ಟನ್ ಕಬ್ಬು ಕಳಿಸಿ 5 ತಿಂಗಳಾಗಿತ್ತು. ಆದ್ರೆ ಈವರೆಗೂ ಕಾರ್ಖಾನೆ ಬಿಲ್ ಪಾವತಿಯಾಗಿರಲಿಲ್ಲ, ಬಿಲ್ ಗಾಗಿ ಹಲವು ಬಾರಿ ರೈತ ಹನುಮಂತ ಸಾಕಷ್ಟು ಸಕ್ಕರೆ ಕಾರ್ಖಾನೆಗೆ ಅಲೆದಾಡಿದ್ರು. ಆದ್ರೆ ಯಾವುದೇ ಪ್ರಯೋಜನೆ ಸಹ ಆಗಿರಲಿಲ್ಲ.

ಈ ನಡುವೆ ಹನುಮಂತ್ ಬ್ಯಾಂಕ್ ಗಳಲ್ಲಿ ಸಾಲ ಸಹ ಮಾಡಿಕೊಂಡಿದ್ದರು. ಹೀಗಾಗಿ ಒಂದೆಡೆ ಸಾಲಬಾಧೆ, ಮತ್ತೊಂದೆಡೆ ಕಬ್ಬಿನ ಬಿಲ್ ಬಾರದೇ ಇದ್ದದ್ರಿಂದ ಹತಾಶೆಗೊಂಡ ಹನುಮಂತ ಕಾಡಪ್ಪನವರ, ರಾತ್ರಿ ಕಾರ್ಖಾನೆ ಮುಂದಿನ ಮರಕ್ಕೆ ನೇಣು ಹಾಕಿಕೊಂಡು ಆತ್ಮಹತ್ಯೆಗೆ ಶರಣಾಗಿದ್ದಾನೆ. ಈ ಸಾವರಿನ್ ಶುಗರ್ ಕಂಪನಿ, ಜಿಲ್ಲಾ ಪಂಚಾಯತ್ ಮಾಜಿ ಅಧ್ಯಕ್ಷ ಶಿವಕುಮಾರ ಮಲಘಾಣ ಅವ್ರಿಗೆ ಸೇರಿದ್ದಾಗಿದೆ.

ಸ್ಥಳಕ್ಕೆ ತೇರದಾಳ ಪೊಲೀಸರು ಭೇಟಿ ನೀಡಿ, ಪರಿಶೀಲನೆ ನಡೆಸಿ ಪ್ರಕರಣ ದಾಖಲಿಸಿಕೊಂಡಿದ್ದಾರೆ.